**Кімге:** Қазақстан Республикасының Ғылым және жоғары білім министрлігіне

**Автордың аты-жөні және лауазымы:** Иісбекұлы Б., Қазақстан Республикасы Ғылым және жоғары білім министрлігі Тіл саясаты комитетінің бас сарапшысы

**Күні:** 01.02.2024 ж.

**АНАЛИТИКАЛЫҚ ЖАЗБА**

**Тақырыбы:** Тіл заңнамасының сақталуын қамтамасыз ету

Қазақстан Республикасындағы мемлекеттiк, мемлекеттiк емес ұйымдар мен жергiлiктi өзiн-өзi басқару органдарының қызметiнде тiлдердi қолдануға байланысты туындайтын қоғамдық қатынастарды реттейтiн заң – «Тiл туралы» ҚР Заңы (Заң).[[1]](#footnote-1)

Бұл Заң нормативтік құқықтық актілер сатысы, заңдық күшiнiң арақатынасы бойынша ҚР Конституциясы, ҚР конституциялық заңдары, ҚР кодекстері, ҚР шоғырландырылған заңдардан кейінгі сатыда.

Әлемдік қауымдастықта тiлдердi қолдануға байланысты туындайтын қоғамдық қатынастарды әртүрлі нормативтік құқықтық актілер арқылы реттелген. Бүгінде 90-нан астам мемлеткеттің Конституция тіл мәселесі қарастырылған. Бірақ, мемлекет құраушы ұлт тілінің мәртебесін Конституцияда мемлекеттік тіл ретінде айқындап, тіл туралы арнайы заң қабылдаған Франция, Ирландия, Алжир, РФ, Беларус, Украина, Қырғызстан, Қазақстан, Өзбекстан сияқты санаулы мемлекеттер.

Мемлекет құраушы ұлт тілінің мәртебесін тек Конституцияда айқындаған Түркия, Румыния, Сирия, БАӘ және т.б.

Мемлекет құраушы ұлт тілінің мәртебесін тек тіл туралы заңмен айқындаған АҚШ, ҚХР, Канада, Жаңа Зерландия және т.б.

Тіл саясаты әлемдегі барлық мемлекетте ресми немесе бейресми жүзеге асқанымен тек санаулы мемлекетте ғана тілдің қоғамдық қатынастағы рөлін реттейтiн арнайы заң бар.[[2]](#footnote-2)

Құқықтық реттеу тұрғысынан заңның барлық иерархия айқындалған санаулы мемлекеттердің қатарындамыз. Бірақ, заңның жүзеге асырылу тұрғысынан шетелден тәжірибеден үйренер тұстарымыз көп-ақ.

«Language Policy» (D.C. Johnson, 2017), «Language managemet» (B. Spolsky, 2016), «An introduction to language policy: theory and method» (T. Ricento, 2016), «Language Policies in Education: Critical Issues»   
(J. Tollefson, 2018), «Language and Country» (Zhao Shiju, 2015), «Introduction to Language Planning» (Chen Zhangtai, 2015), «Әлемдегі тілдік ахуал туралы ұлттық баяндама» (2016), «Language Life in Foreign Countries» (2018) сынды еңбектерде АҚШ, ҚХР, Франция, РФ, Канада, Индия, Жаңа Зерландия, Украина, Беларус, Ирландия, Алжир, Тәжікстан, тіпті Қазақстандағы да тіл заңнамасының сақталуын қамтамасыз ету туралы түрлі кейстері баяндалады. Түйіні заң жүзеге асқанда ғана түпкі мақсатқа қолжеткізуге болатынын дәлелдейді.

Қазақстан Республикасының мемлекеттiк тiлi – қазақ тiлi (4-бап). Мемлекеттiк тiл – республика аумағындағы қоғамдық қатынастардың барлық саласында қолданылатын мемлекеттiк басқару, заң шығару, сот iсiн жүргiзу және iс қағаздарын жүргiзу тiлi. Мемлекеттiк тiлдi меңгеру – ҚР әрбiр азаматының парызы. Үкiмет, өзге де мемлекеттiк, жергiлiктi өкiлдi және атқарушы органдар мемлекеттiк тiлдi барынша дамытуға, оның халықаралық беделiн нығайтуға мiндеттi.

Бірақ, 1997 жылы қабылданған бұл Заңның 21 бабына *(барлығы 27 бап)* әр жылдары 66 рет өзгерістер енгізілген. Алғаш рет – 2004 жыл, соңғы рет – 2022 жыл.

Бүгін атқарушы, өкілдік орган мен ғылыми қауым өкілдері, зиялылар мен тіл жанашырларының негізгі пікір түйіні тек Конституцияның 7-бабындағы орыс тiлiн қолдану төңірегінде қана өрбіп, мемлекеттiк басқару, заң шығару, сот iсiн жүргiзу, білім беру, iс қағаздарын жүргiзу, қызмет көрсету және т.б. саладағы мемлекеттік тілдің қолданыс аясын кеңестуге баса назар аудармай келеді. Мысалы, мемлекеттік органдардағы және ұлттық компаниялардағы жалпы құжат айналымында мемлекеттік тілде іс жүргізудің үлестік көлеміне мониторинг жүргізу Қазақстан Республикасында тіл саясатын дамытудың 2023 – 2029 жылдарға арналған тұжырымдамасын іске асыру жөніндегі іс-қимыл жоспарына индикатор ретінде енгізілген, бұған дейінгі мемлекеттік бағдарлама іс-қимыл жоспарына да бар. Бірақ қамту ауқымы тар, мемлекеттік және квазимемлекеттік сектор толық қамтылмаған.

Ал осы аталған мониторинг аясын кеңейту, сонымен қатар, статистикалық-есеп, қаржы және техникалық құжаттаманың, әкiмшiлiк құқық бұзушылық туралы iстерді жүргізудегі мемлекеттік тілдің үлестік көлеміне мониторинг жүргізу – тіл заңнамасының сақталуын қамтамасыз етудегі, мемлекеттік тілді дамытудағы маңызды қадам.

Бұлай айтуымыздың себебі, жоғарыда аталған еңбектерде Иврит тілінің мәртебесін Конституцияда айқындап, тіл туралы арнайы заң қабылдамай-ақ, Жоғарғы Сот нормативтiк қаулысымен ғана айқындап, «Білім беру» және «Миграция» туралы заңдар баптарына кіріктіріп, жүзеге асуын, сақталуын қамтамасыз еткен Израиль тәжірибесі – әлемдік тіл саясаты тарихнамасында үздік тәжірибе.

Сондықтан, уәкілетті орган Заңда айқындалған құзыреті аясында Қазақстан Республикасындағы тіл заңнамасының сақталуын қамтамасыз ету үшін «Тiл туралы» ҚР Заңның 8, 9, 10, 11, 12, 13, 14, 15, 16, 17, 18, 21-баптарының жүзеге асуы бойынша декомпозициялық жоспар жасақтап, тұрақты мониторинг жүргізілу қажет*.*

**Пайдаланылған дереккөздер / әдебиеттер тізімі**

1. «Қазақстан Республикасындағы тiл туралы» Қазақстан Республикасының 1997 жылғы 11 шiлдедегі N 151 Заңы // <https://adilet.zan.kz/kaz/docs/Z970000151_> (Өтініш берілген күні: 04.02.2024)
2. Әлемдегі тілдік ахуал туралы ұлттық баяндама. Пекин: «The Commercial Press», 2016. – 478.

әлем

1. «Қазақстан Республикасындағы тiл туралы» Қазақстан Республикасының 1997 жылғы 11 шiлдедегі N 151 Заңы // <https://adilet.zan.kz/kaz/docs/Z970000151_> (Өтініш берілген күні: 04.02.2024) [↑](#footnote-ref-1)
2. Әлемдегі тілдік ахуал туралы ұлттық баяндама. Пекин: «The Commercial Press», 2016. – 478. [↑](#footnote-ref-2)